Տեղեկանք-հիմնավորում
«Էգիս Ինթերնեյշնլ» ընկերությանը լիցենզավորման ենթակա գործունեության տեսակի իրականացման թույլտվություն տրամադրելու մասին» Հայաստանի Հանրապետության կառավարության որոշման նախագծի վերաբերյալ

1. Իրավական ակտի ընդունման անհրաժեշտությունը
Սույն որոշման ընդունումը պայմանավորված է Ֆրանսիայի Հանրապետությունում գրանցված «ԷԳԻՍ ԻՆԹԵՐՆԵՅՇՆԼ» ընկերությանը Ֆրանսիայի Հանրապետության օրենսդրությամբ սահմանված կարգով ստացված փաստաթղթերի հիման վրա Հայաստանի Հանրապետության տարածքում տրանսպորտային բնագավառում «Շինարարության որակի տեխնիկական հսկողություն» գործունեության տեսակ իրականացնելու նպատակով թույլտվություն տրամադրելու անհրաժեշտությամբ: 

1. Ընթացիկ իրավիճակը և խնդիրները
ՀՀ տարածքային կառավարման և ենթակառուցվածքների նախարարությունը /այսուհետ՝ Նախարարություն/ հայտարարել է Նախարարության կարիքների համար՝ տեխնիկական հսկողության ծառայության ձեռքբերման նպատակով հրատապ բաց մրցույթ, որին մասնակցելու հայտ է ներկայացրել նաև «Էգիս Ինթերնեյշնլ» ընկերությունը: Հայտ ներկայացնելիս մասնակիցը գրավոր հայտարարությունից բացի պետք է ներկայացնի նաև տրանսպորտային բնագավառում տեխնիկական հսկողության ծառայությունների մատուցման համար անհրաժեշտ «Շինարարության որակի տեխնիկական հսկողություն» գործունեության տեսակ իրականացնելու համար թույլտվություն՝ լիցենզիա։
«Լիցենզավորման մասին» ՀՀ օրենքի 43-րդ 2-րդ մասի աղյուսակի 17-րդ կետի 4-րդ ենթակետի համաձայն՝ «Շինարարության որակի տեխնիկական հսկողություն» գործունեության տեսակը լիցենզավորման ենթակա գործունեություն է: 
Միաժամանակ հիշյալ օրենքի 7-րդ հոդվածի 6.1-րդ հոդվածի համաձայն՝ օտարերկրյա իրավաբանական անձինք ՀՀ կառավարության որոշմամբ կարող են իրականացնել օրենքով նախատեսված լիցենզավորման ենթակա գործունեություն՝ օտարերկրյա պետությունների տված համապատասխան լիցենզիայի առկայության դեպքում:
Ֆրանսիայի Հանրապետության օրենսդրության համաձայն՝ «ԷԳԻՍ ԻՆԹԵՐՆԵՅՇՆԼ» ընկերությունն իրավասու է զբաղվել ինժեներական (տեխնիկական վերահսկողության) գործունեությամբ, այդ թվում քաղաքաշինության, տրանսպորտային ենթակառուցվածքների բնագավառում (հիմք՝ FR18/8184/3022.11 վկայագիր և N 11 08 2340 որակավորման վկայագիր)։ «ԷԳԻՍ ԻՆԹԵՐՆԵՅՇՆԼ» ընկերությունը Սինթեք Անժենիղի տեխնիկական նախագծման և ինժեներական ընկերությունների ֆրանսիական մասնագիտական ասոցիացիայի անդամ է 1956 թվականի հուլիսի 1-ից։ «ԷԳԻՍ ԻՆԹԵՐՆԵՅՇՆԼ» ընկերությունն ամբողջովին որակավորված է իրականացնելու շինարարության որակի տեխնիկական հսկողություն Ֆրանսիայի օրենսդրական կարգավորումներին համապատասխան։

2. Կարգավորման նպատակը և բնույթը
Ճանապարհաշինության ոլորտում ծառայությունների որակը բարձրացնելու, միջազգային փորձը ներդնելու, ազգային կարողությունները զարգացնելու նպատակով նախատեսվում է հնարավորություն ընձեռնել միջազգային ինժեներական (տեխնիկական հսկողության ծառայություններ մատուցող) ընկերություններին Հայաստանի Հանրապետության տարածքում իրականացնել «Լիցենզավորման մասին» Հայաստանի Հանրապետության օրենքի 43-րդ հոդվածի 2-րդ մասի աղյուսակի 17-րդ կետի 4-րդ ենթակետով նախատեսված «Շինարարության որակի տեխնիկական հսկողություն» գործունեության տեսակը՝ տրանսպորտային բնագավառում:
Հաշվի առնելով, որ «ԷԳԻՍ ԻՆԹԵՐՆԵՅՇՆԼ» ընկերությունն ունի վերոհիշյալ գործունեության տեսակով զբաղվելու համար Ֆրանսիայի Հանրապետության օրենսդրությամբ պահանջվող անհրաժեշտ փաստաթղթերը, կարողությունները, նախագծով առաջարկվում է  թույլատրել «ԷԳԻՍ ԻՆԹԵՐՆԵՅՇՆԼ» ընկերությանը Հայաստանի Հանրապետության տարածքում իրականացնել «Շինարարության որակի տեխնիկական հսկողություն» գործունեությունը տրանսպորտային բնագավառում:

3. Նախագծի մշակման գործընթացում ներգրաված ինստիտուտները և անձնիք
Նախագիծը մշակվել է ՀՀ տարածքային կառավարման և ենթակառուցվածքների նախարարության կողմից:

4. Ակնկալվող արդյունքը
Իրավական ակտի ընդունման արդյունքում «ԷԳԻՍ ԻՆԹԵՐՆԵՅՇՆԼ» ընկերությունը ձեռք կբերի «Շինարարության որակի տեխնիկական հսկողություն» գործունեության տեսակով զբաղվելու իրավունք, որը հնարավորություն կնձեռնի ընկերությանը մասնակցելու ՀՀ տարածքային կառավարման ենթակառուցվածքների նախարարության կարիքների համար տեխնիկական հսկողության ծառայությունների ձեռքբերման նպատակով կազմակերպված գնման ընթացակարգին:

5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին. 
Որոշման նախագծի ընդունմամբ պայամանավորված՝ Հայաստանի Հանրապետության պետական բյուջեում ծախսերի և եկամուտների ավելացում կամ նվազեցում չի առաջանում:
[bookmark: _GoBack]
